Cosby ble i mai 2018 ekskludert fra Academy of Motion Picture Arts and Sciences. Årsaken skal være brudd på akademiets regler for anstendig oppførsel og respekt. Kun fire personer har blitt ekskludert fra akademiet. Den første var den amerikanske skuespilleren Carmine Caridi i 2004 for å ha delt konfidensielle forhåndsvisningsfilmer som endte opp på internett. I 2017 ble den amerikanske produsenten Harvey Weinstein ekskludert på grunn av beskyldninger om voldtekt og andre seksuelle overgrep. Den polsk-franske regissøren Roman Polański ble ekskludert samtidig med Cosby. I 1977 ble han siktet for å ha dopet ned og voldtatt en 13 år gammel jente. Han flyktet senere til Frankrike.